# חוק עזר לבאקה-ג'ת (שילוט), התשס"ח-2007

בתוקף סמכותה לפי סעיפים 246, 250 ו-251 לפקודת העיריות[[1]](#footnote-1), מתקינה מועצת עיריית באקה-ג'ת חוק עזר זה:

## פרק ראשון: פרשנות

### הגדרות

**1. בחוק** עזר זה -

**"ארגז ראווה"** - ארגז או ארון או מיתקן אחר בעל נפח, לפרסום מודעות, העשוי עץ, מתכת, חומר פלסטי, זכוכית או חומר אחר, שהותקן במקום ציבורי, ואשר מותקן וניצב בנפרד משטחו העיקרי של בית העסק;

**"בניין"** - מבנה, בין מאבן ובין מבטון, טיט, ברזל, עץ או חומר אחר, לרבות:

1. חלק של מבנה כאמור ודבר המחובר לו חיבור של קבע;
2. קיר, סוללת עפר, גדר וכיוצא באלה, הגודרים או התחומים או המיועדים לגדור או לתחום שטח קרקע או חלל;

**"הוועדה המקצועית לשילוט"** או **"הוועדה"** - ועדה מייעצת שמינה ראש העיריה בהתאם לסעיף 4 לחוק זה;

**"המועצה"** - מועצת העיריה;

**"העיריה"** - עיריית באקה-ג'ת;

**"חודש"** - חודש או חלק ממנו;

**"יום"** - יום או חלק ממנו;

**"מודעה"** - הודעה, כרזה, צילום, תחריט, ציור על נייר, בד, עץ, מתכת, שרטוט, תמונה, כתובת, סמל, תבנית או כיוצא בהם, למעט שלט, העשויים מחומר כלשהו או המוצגים באמצעות אור, עשן או גז או באמצעות מכשיר אלקטרוני או אופטי או חשמלי או על אקרן בית קולנוע או במקום ציבורי, לרבות הודעה המתפרסמת באוויר, בים וברכב נע או נייח, או הודעה המותקנת ומתפרסמת במקום ציבורי או בארגז ראווה;

**"מוסד תכנון"** - כהגדרתו בסעיף 1 לחוק התכנון והבניה, התשכ"ה-1965[[2]](#footnote-2);

**"מיתקן פרסום עירוני"** - מיתקן או נכס בשטח ציבורי, שבבעלות העיריה או בהחזקתה, המשמש לפרסום, או מיתקן המוצב על נכס עירוני;

**"מ"ר"** - מטר רבוע או חלק ממנו;

**"עסק"** - עסק הטעון רישוי על פי חוק רישוי עסקים, התשכ"ח-1968[[3]](#footnote-3);

**"פרסום"** - התקנה או הצגה של שילוט בדרך כלשהי, לרבות דרך הדבקה, הצגה, הארה, הסרטה, צביעה, חריטה, שידור, הקלטה, עשן או תנועה או כיוצא בהם, לרבות באמצעות כלי רכב שתכליתו העיקרית הצגת שלט דרך קבע, במסירת תוכנו בכתב, בדפוס, בתמונה, בציור או באופן אחר, וכן מוצג חזותי אחר, העשויים להעלות מילים, או רעיונות, בין לבדם ובין בעזרת אמצעי אחר; ולמעט פרסום באמצעות מסמך המופץ או המחולק לציבור בשטח ציבורי;

**"פרסום חוצות"** - מודעה שתוכנה מתחלף מזמן לזמן המתפרסמת על מיתקן המתופעל על ידי גוף שעיסוקו בפרסום מסוג זה;

**"שבוע"** - שבוע או חלק ממנו;

**"ראש העיריה"** - לרבות עובד העיריה שראש העיריה הסמיכו בכתב לעניין הוראות חוק עזר זה, כולן או מקצתן;

**"רישיון"** - רישיון שנתן ראש העיריה לפי סעיף 2;

**"שטח פרטי"** - שטח שאינו שטח ציבורי;

**"שטח ציבורי"** - רחוב, לרבות מדרכה, שדרה, כניסה או מעבר של מרכז מסחרי או של בית משרדים, סמטה, משעול, נתיב להולכי רגל, כיכר, רחבה, חצר, מגרש ספורט, טיילת, חניון, גשר, גינה, מבוי, מפלש ומקום פתוח שהציבור משתמש בו או נוהג לעבור בו או שהציבור נכנס אליו או רשאי להיכנס אליו, ובלבד שהשטח בבעלות ציבורית;

**"שטח שילוט"** - שטחו של שילוט בצירוף המסגרת, למעט שטח המסגרת של המיתקן שעליו קבוע השילוט; שטחו של שילוט הנושא פרסום מכל צדיו - הסכום של כל צדיו;

**"שילוט"** - שלט או מודעה;

**"שילוט אלקטרוני"** - שילוט המתפרסם באמצעים אלקטרוניים או ממוחשבים לרבות בדרך הארה, הסרטה או הקרנה;

**"שילוט בולט"** - שילוט המותקן על בניין, המרוחק ובולט ביותר מ-30 ס"מ מקיר הבניין או הנטוי מהקיר בצורה כלשהי או שילוט המותקן על גג או על מעקה הגג של בניין;

**"שילוט דגל"** - שילוט שהותקן בניצב לקיר בניין ובולט ביותר מ-30 ס"מ מקיר בניין;

**"שילוט קיים"** - שלט או מודעה המפורסמים או המוצגים, על פי דין, ערב פרסומו של חוק עזר זה;

**"שלט"** - הודעה מכל מין וסוג, שנועדה לפרסם עסק או עיסוק, המותקנת בתחום שיפוט העיריה והמכילה את שמו של אדם או כינויו או מקצועו או שמו או טיבו של עסק או שירות או פעילות אחרת או של מוצר או של תוצר או של מוסד או כתובתו או צירוף שלהם והמראה או כולל מספרים, אותיות, מילים או איור, והמחוברת לבניין, לרבות מיתקן הנושא שלט שאינו מחובר לבניין ומוצב בשטח מגרש שבו נמצא הבניין.

## פרק שני: רישיון לשילוט

### רישיון ואגרות

**2.**

1. לא יפרסם אדם בשטח ציבורי שילוט ולא ירשה למי מטעמו לפרסמו, ולא יגרום להצגה או לפרסום של שילוט בשטח ציבורי אלא לפי רישיון מאת ראש העיריה, בהתאם לתנאי הרישיון, ולאחר ששילם אגרה לפרסום שלט או מודעה, שנקבעה בתוספת.
2. ראש העיריה רשאי לתת רישיון לשילוט, לסרב לתתו, לבטלו, לשנותו, לכלול בו תנאים, להוסיף עליהם ולשנותם, בין השאר, לקבוע הוראות בדבר מקום הצבתו, גודלו, צבעו, צורתו של השילוט, החומרים שמהם ייעשה, מועדי הצגתו, תנאים בדבר מניעה מטרדים ושמירת הניקיון סמוך לשילוט; סמכות ראש העיריה תהא כפופה לאמות מידה להענקת רישיונות שייקבעו על ידי הוועדה המקצועית לשילוט.
3. לא יינתן רישיון לשילוט אם פרסומו או הצגתו מהווה לכאורה עבירה או אם לדעת ראש העיריה, לאחר שהתייעץ עם ועדת השילוט, השילוט פוגע בתקנת הציבור או ברגשותיו או אם השילוט מפרסם עסק או משרד שאין לו רישיון כחוק או שהפעלתו נוגדת את דיני התכנון והבניה.
4. בעד שילוט המפורסם בתקופה שהיא חלק משנה, ישלם המפרסם לעיריה אגרה בעד החלק היחסי של תקופת הפרסום, ובלבד שבעד כל חודש פרסום או חלק ממנו, תשולם אגרה בשיעור עשירית מהתשלום השנתי.

### בקשה לרישיון

3.

1. המבקש להציג שלט או לפרסם מודעה, יגיש בקשה על כך בכתב לראש העיריה, יפרט את שמו ומענו, את פרטי המתקין, ואת פרטי יצרן השילוט, ויצרף לבקשתו:
	1. תצלום חזית הנכס שעליו יוצב השלט;
	2. תרשים של השלט המוצע, מידותיו ומקום הצגתו;
	3. פירוט סוג השלט, צורתו, חומריו, צבעו, המסגרת שעליה יותקן והמיתקן שיישא אותו;
	4. אם השילוט אלקטרוני, יצורף לבקשה אישור חשמלאי מוסמך, המעיד שהוא אחראי לתקינות השילוט ושמיתקן התאורה כולל מפסק פחת.
2. מבקש רישיון ימסור לראש העיריה, לפי בקשתו, מידע נוסף על האמור בסעיף קטן (א), הדרוש לטיפול בבקשה.

### הוועדה המקצועית לשילוט

**4.**

1. ראש העיריה ימנה ועדה מקצועית לשילוט אשר בין חבריה יהיו מהנדס העיריה או נציגו, נציג מחלקת רישוי עסקים בעיריה, המנהל הכללי של העיריה, והיועץ המשפטי של העיריה או נציגו.
2. הוועדה המקצועית לשילוט תקבע הנחיות לעניין הסדרת השילוט בשטח השיפוט של העיריה, ובין השאר, מיקום השילוט, עיצובו, צורתו, גודלו או צבעו, לרבות איסור שילוט מסוג מסוים, הכל משיקולים בדבר שיפור ועיצוב פני העיר, שמירה על טובת הציבור, הסדר הציבורי ואיכות הסביבה, וכן תייעץ לראש העיריה בעניינים שנקבעה בהם חובת התייעצות בחוק עזר זה.

### סמכויות הוועדה

**5.** ראש העיריה ייוועץ בוועדה לגבי בקשה למתן רישיון לשילוט ששטחו מעל 10 מ"ר, ורשאי הוא להיוועץ בוועדה בכל עניין הנוגע לסמכויותיה, ובין השאר, בעניין מתן רישיון או סירוב לתתו, קביעת תנאים ברישיון או תנאים לנתינתו.

### תוקף הרישיון

**6.**  רישיון לשילוט יפקע ב-31 בדצמבר בשנה שבה ניתן, אלא אם כן צוין ברישיון מועד אחר.

### ציון פרטים במודעה

**7.**

1. לא יפרסם אדם מודעה אלא אם כן צוין בה שמו ומענו של המפרסם או של בעל בית הדפוס או היצרן שבו הודפסה או נוצרה המודעה.
2. ראש העיריה רשאי לדרוש מבעל בית הדפוס שבו הודפסה מודעה או מיצרן שייצר אותה, למסור את שמו ומענו של מזמין המודעה.

### פטור מרישיון

**8.**  הוראות פרק זה, לא יחולו על -

1. שילוט מטעם העיריה, הממשלה ובתי המשפט;
2. דגל המשמש סמל של מדינה או של ארגון בעל אופי ציבורי או דתי, לרבות דגל המוצג באירוע ממלכתי, ובלבד שהצגת דגל כאמור תהא כדין ולא תשמש לפרסומת מסחרית;
3. שלט המורה שעסק, שירות או פעילות עברו ממקום אחד למקום אחר, ובלבד שמידות השלט לא יעלו על 35 ס"מ × 60 ס"מ ושהשלט לא יוצג לתקופה העולה על תשעים ימים ממועד ההעברה;
4. שלט המוצג על דלת כניסה לדירה;
5. מודעות אבל;
6. שילוט המתפרסם מטעם מוסד לתכנון ואשר פרסומו נדרש על פי דין;
7. שלט המורה על העמדת בניין למכירה ו/או להשכרה, המפורסם בבניין עצמו, ובלבד שמידות השלט לא יעלו על 35 ס"מ × 60 ס"מ;
8. שילוט שיש חובה לפרסמו על פי דין.

### עונג ציבורי

**9.** בקשה לפרסום עינוג ציבורי כמשמעותו בסעיף 3(ב) לחוק רישוי עסקים, התשכ"ח-1968[[4]](#footnote-4), יכול שתתייחס לתמונות או למודעות אחרות המשתנות מדי פעם בפעם לפי ההצגות או המופעים; על אף האמור בסעיף 3(א) לחוק עזר זה, לא יידרש מפרסם כאמור להגיש את התמונות לראש העיריה, ובלבד שהן אושרו וסומנו בידי מועצת הביקורת לפי סעיף 5 לפקודת סרטי הראינוע[[5]](#footnote-5).

## פרק שלישי: שלטים ומודעות אסורים

### שילוט אסור והטלת מגבלות

**10.** לא יציג אדם שלט, לא יפרסם מודעה, ולא יגרום להצגתו או לפרסומו של שילוט שנתקיים בו אחד או יותר מאלה:

1. הוא מפריע או עלול להפריע לתנועת כלי רכב או להולכי רגל;
2. הוא גורם או עלול לגרום לריח או למטרד;
3. הוא מוצג על מדרגות חירום, מדרגות נעות, מעליות, מזגן אוויר, צינור ביוב, צינור אוויר, עמוד חשמל, מיתקן טלפון, מיתקן להפעלת רמזור, אנטנה, עמוד צופרים, תמרור או כיוצא בהם או שהוא מוצג במקום שנועד לציוד ולמיתקנים לכיבוי שריפות;
4. הוא מסתיר פרטים בעלי ייחוד ארכיטקטוני, קשתות, עמודים או פרט בעל ערך ארכיטקטוני או שהוא פוגע במראה האסטטי של המבנה;
5. הוא מתפרסם בשטח שבבעלות העיריה והוא אינו מותקן על גבי מיתקן או נכס עירוני המיועד לכך;
6. הוא מוצג על מבנה המשמש למגורים בלבד, אלא אם כן השילוט הוא של אדם המנהל במבנה את עסקו כדין; הוראות סעיף קטן זה לא יחולו על שילוט שנועד להזדהות, לחיזוק או לקידום רעיון פוליטי, דעה פוליטית, סיעה או מפלגה פוליטית;
7. הוא עלול לפגוע בתקנות הציבור או ברגשותיו;
8. פרסומו או הצגתו מהווה לכאורה עבירה לפי דין או עבירה על הוראות חוק עזר זה או שהשילוט מפרסם עסק שאין לו רישיון כחוק או שהפעלתו נוגדת את דיני התכנון והבניה.

## פרק רביעי: הוראות שונות

### אזור שילוט מיוחד

**11.** ראש העיריה רשאי להכריז על רחוב או חלק ממנו או על שטח ציבורי או חלק ממנו כעל אזור שילוט מיוחד (להלן - אזור שילוט מיוחד); הכריז ראש העיריה כאמור, הוא לא ייתן רישיון לשילוט באזור שילוט מיוחד, אלא אם כן השילוט עומד בתנאים שקבעה הוועדה המקצועית לשילוט בדבר צורת השילוט וגודלו באזור השילוט המיוחד.

### שלטים מוארים

**12.**

1. לא יאיר אדם שילוט על ידי חשמל, אלא אם כן השלט מצויד במפסק פחת, הצנרת המספקת חשמל לשילוט מוסתרת, והם עברו ביקורת של חשמלאי מוסמך שאישורו בכתב מצוי בידי בעל העסק או המפרסם.
2. ראש העיריה רשאי לאסור על אדם להאיר או לגרום להארת שילוט, אם לדעת ראש העיריה הדבר עלול להפריע לתושבי הסביבה שבה ממוקם הבניין או לעוברים ושבים או להוות סכנה או הפרעה; הודעה על כך תימסר 3 ימים לפחות לפני כניסתה לתוקף.

### דרכי פרסום אסורות

**13.**

1. לא יפרסם אדם שילוט במקום ציבורי על ידי הארה בחשמל או באמצעים אלקטרוניים, אלא אם כן התיר ראש העיריה לעשות כן מטעמים מיוחדים.
2. לא יפרסם אדם מודעה דרך נשיאת לוח או סרט וכיוצא באלה, בין שההודעה נישאת בידי אדם או באמצעים אחרים, אלא אם כן התיר ראש העיריה לעשות כן מטעמים מיוחדים; הוראות סעיף זה לא יחולו על נשיאת שלטים ומודעות במהלך קיומה של הפגנה.

### שינוי שילוט

**14.**

1. לא ישנה אדם שילוט מורשה, אלא אם כן קיבל רישיון לאותו שינוי (להלן - רישיון נוסף) ובהתאם לתנאי הרישיון הנוסף; האמור בחוק עזר זה יחול גם על רישיון נוסף, בשינויים המחויבים.
2. שינה בעל רישיון, בתוך תקופת הרישיון, את תוכן השלט או את צורתו או מידתו או את סוגו או מקומו או את החומר שממנו עשוי השלט, בניגוד להוראות סעיף קטן (א), יפקע תוקף הרישיון.
3. הוראות סעיף זה לא יחולו על פרסום חוצות.

### אחזקת שילוט והסרתו

**15.**

1. בעל רישיון שילוט יחזיק את השילוט בצורה נקיה, נאה ותקינה (להלן - אחזקה תקינה) ולפי דרישת ראש העיריה יתקן, יסיר או יחליף שילוט שניזוק, הושחת או התבלה.
2. בעל רישיון שילוט אחראי להסרת השילוט עם תום תוקף הרישיון או עם ביטולו או אם חוסל העיסוק שהשילוט מפרסמו או אם חלף האירוע שהשילוט מפרסמו.

### הצגת רישיון

**16.**  בעל רישיון יציג את רישיונו לפני ראש העיריה לפי דרישתו.

### הודעות בדבר הסרת שילוט או ביצוע עבודות

**17.**

1. ראש העיריה רשאי, בהודעה בכתב, לדרוש מאדם שהציג או פרסם שילוט או הרשה להציגו או לפרסמו, להסיר שילוט בלא רישיון או שהצגתו אינה לפי תנאי הרישיון או בניגוד להוראה מהוראות חוק עזר זה, ורשאי הוא לדרוש ביצוע עבודות הדרושות לאחזקתו התקינה של השילוט או להתאמתו לרישיון או להוראות חוק עזר זה; ההודעה תכלול אזהרה לפיה אם לא ימלא אותו אדם אחר הדרישה להנחת דעת העיריה בתוך פרק הזמן שנקבע בהודעה, תהא העיריה רשאית לעשות זאת על חשבונו, בלי לפגוע בכל עונש או תרופה אחרת.
2. מקבל הודעה כאמור ימלא אחריה בתוך התקופה שנקבעה על ידי ראש העיריה.
3. לא מילא אדם אחר הודעה כאמור בסעיף קטן (א), רשאי ראש העיריה להורות לו להסיר את השילוט ולסלקו, ורשאי הוא לבצע את העבודה לאחזקתו התקינה של השילוט ולגבות מאותו אדם את הוצאות העיריה בביצוע העבודה כאמור, ובלבד שהתראה על כך נמסרה לאותו אדם זמן סביר מראש.
4. האמור בסעיף זה אינו גורע מאחריותו של אדם בשל הפרה כאמור בו.

### שמירת שילוט

**18.**  לא יסיר אדם, לא יקרע, לא יטשטש, לא יקלקל ולא ילכלך שילוט שפרסמה העיריה או שפורסם על גבי מיתקן פרסום עירוני או שילוט אחר שפורסם בהתאם להוראות חוק עזר זה, אלא אם כן הסרת השילוט הותרה לפי הוראות חוק עזר זה ובהתאם להוראותיו.

### הדבקת מודעות

**19.**

1. ראש העיריה, לאחר שהתייעץ עם הוועדה המקצועית לשילוט, רשאי לקבוע את סוג המודעות שיותר לפרסום על מיתקן פרסום עירוני.
2. לא יפרסם אדם ולא יגרום לפרסום מודעות על מיתקן פרסום עירוני, פרט לעובד העיריה או לעובד מטעמה, שהוסמך לכך.
3. ניתן רישיון לפרסם מודעה על מיתקן פרסום עירוני ושולמה האגרה שנקבעה בתוספת, תפרסם העיריה את המודעה.

### הודעות

**20.**  מסירת הודעה לפי חוק עזר זה תהא כדין אם נמסרה לידי האדם שאליו היא מכוונת או אם נמסרה במקום מגוריו או במקום עסקיו הרגילים או הידועים לאחרונה לידי אחד מבני משפחתו הבגירים הגרים עמו או לידי אדם בגיר העובד או המועסק שם, או אם נשלחה בדואר רשום לאותו אדם לפי מען מגוריו או עסקיו הרגילים או הידועים לאחרונה, או אם הוצגה בצורה נראית לעין באחד המקומות האמורים או במקום שבו נמצא השילוט.

### חזקת אחריות

**21.**  לעניין הוראות חוק עזר זה ולעניין חיוב באגרה, יראו כל אחד מהמפורטים להלן כמי שפרסם או הציג שילוט, זולת אם הוכיח אחרת -

1. מי ששמו, עיסוקו או עניינו מתפרסם בשילוט;
2. מי שהזמין את ייצור השילוט או שילם בעדו;
3. בעל הנכס שעליו הוצג השילוט;
4. אדם שהשילוט הותקן במקום עיסוקו;
5. מתקין השילוט.

### הצמדה

**22.** שיעורי האגרות שהוטלו בחוק עזר זה, יעודכנו, החל ממועד פרסומו ברשומות של חוק עזר זה, ב-16 בכל חודש (להלן - יום העדכון) לפי שיעור שינוי המדד, מן המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

### הוראת מעבר

**23.** הוראות חוק עזר זה, לרבות סעיף 2(א), יחולו על מפרסם או מציג שילוט קיים בתוך שנה מתחילתו של חוק עזר זה.

### הוראת שעה

**24.** על אף האמור בסעיף 22, יעודכנו שיעורי האגרות הנקובים בתוספת, במועד פרסומו של חוק עזר זה (להלן - יום העדכון הראשון), לפי שיעור שינוי המדד, מן המדד שפורסם לאחרונה לפני יום העדכון הראשון לעומת מדד חודש דצמבר 2006.

## תוספת(סעיפים 2 ו-19)

### חלק א': אגרת שלטים

1. בעד שלט רגיל או שלט דגל המותקן במקום העסק, או שצויר על חלון ראווה, תשולם אגרה -

|  |  |
| --- | --- |
|  | שיעורי האגרה בשקלים חדשים לשנה |
|  | שלט רגיל |  |
|  | שלט ראשון או יחיד | שלט נוסף | שלט דגל |
| לשלט שגודלו - |  |  |  |
| עד 10 מ"ר, לכל מ"ר | 50 | 75 | 113 |
| מעל 10 מ"ר, לכל מ"ר | 75 | 113 | 169 |

2. בעד שלט המותקן על בניין והמוקרן באמצעים אלקטרוניים, קרני לייזר או בדרך אחרת, תשולם לכל מ"ר אגרה בשיעור שנקבע לגבי שלט דגל.

### חלק ב': אגרה בעד פרסום והדבקה של מודעות על מיתקן פרסום עירוני

1. (א) בעד מודעה המודבקת בידי העיריה על סדרה של 25 לוחות פרסום או חלק מהם, לשבוע, תשולם אגרת פרסום -

|  |  |
| --- | --- |
| גודל המודעה |  שיעורי האגרה בשקלים חדשים |
| עד גיליון (70/100 סמ"ר) | 195 |
| עד חצי גיליון (50/70 סמ"ר) | 100 |
| עד רבע גיליון (35/50 סמ"ר) | 60 |

(ב) לכל 10 לוחות נוספים או חלקם - 33% משיעור האגרה שנקבע בפרט משנה א'.

(ג) לכל יום נוסף - 15% משיעור האגרה שנקבע בפרט משנה א'.

### חלק ג': מודעות המתפרסמות על מיתקן או בשטח פרטי

1. מודעות שאינן פרסום חוצות, המתפרסמות בשטח פרטי, לשנה -

|  |  |
| --- | --- |
|  | שיעורי האגרה בשקלים חדשים |
| 1. מודעה רגילה, לכל מ"ר
 | 150 |
| 1. מודעת דגל, לכל מ"ר
 | 225 |
| 1. מודעה המתפרסמת באתר בניה, לכל מ"ר
 | 215 |
| 1. מודעה באמצעות מכשור אלקטרוני, קרני לייזר או אמצעי טכנולוגי אחר ומודעה מתחלפת, לכל מ"ר
 | 250 |
| 1. מודעה על בניין קולנוע הנוגעת לאותו בית קולנוע
 |  |
| עד 20 מ"ר | 350 |
| לכל מ"ר נוסף | 25 |

2. תשלום אגרה לפי פרט 1 לחלק זה, לחודש, יהיה 10% משיעור האגרה השנתית -

|  |  |
| --- | --- |
|  | שיעורי האגרה בשקלים חדשים |
| 3. (א) בעד מודעה שאינה נשקפת לרחוב, במגרש, באולם או באצטדיון ספורט, לכל מ"ר, לחודש | 50 |
| (ב) בעד מודעות במקומות כאמור, המתחלפות או המוקרנות באמצעות מכשיר אופטי או חשמלי, לכל מ"ר, לחודש | 90 |

### חלק ד': מודעות המתפרסמות בשטח ציבורי

שיעור האגרה בעד מודעה בשטח ציבורי, שאינה מודעה של פרסום חוצות, יהיה כפול מהשיעורים שנקבעו בחלק ג'.

### חלק ה': פרסום חוצות

1. בעד מודעה של פרסום חוצות, המתפרסמת בשטח פרטי, לשנה -

|  |  |
| --- | --- |
| השטח הכולל של המודעות בתחום המועצה | שיעורי האגרהבשקלים חדשים |
| עד 10 מ"ר, לכל מ"ר | 185 |
| מעל 10 מ"ר ועד 75 מ"ר, לכל מ"ר | 140 |
| מעל 75 מ"ר ועד 200 מ"ר, לכל מ"ר | 95 |
| מעל 200 מ"ר, לכל מ"ר נוסף | 45 |

2. בעד מודעה כאמור בחלק זה המתפרסמת בשטח ציבורי או על מיתקן פרסום עירוני, ישלם המפרסם למועצה, לשנה -

1. אגרה בשיעור שייקבע במכרז, ובלבד שלא יפחת מן השיעורים, שנקבעו בפרט 1 לחלק זה, לפי העניין;
2. לא נקבע שיעור האגרה במכרז, ישלם המפרסם לעיריה אגרה בשיעור כפול משיעורי האגרה שנקבעו בפרט 1 לחלק זה, לפי העניין.

3. שיעור האגרה לפי חלק זה, לחודש, יהיה בשיעור של 10% משיעור האגרה השנתית.

4. בעד פרסום באמצעות כלי טיס או כדור פורח - 150 שקלים חדשים ליום.

כ"ב באדר התשס"ז (12 במרס 2007)

יצחק ולד

**יושב ראש ועדה ממונה של עיריית באקה-ג'ת**

1. דיני מדינת ישראל, נוסח חדש 8, עמ' 197. [↑](#footnote-ref-1)
2. ס"ח התשכ"ה, עמ' 307. [↑](#footnote-ref-2)
3. ס"ח התשכ"ה, עמ' 204. [↑](#footnote-ref-3)
4. ס"ח התשכ"ח, עמ' 204. [↑](#footnote-ref-4)
5. חוקי א"י, כרך א', עמ' 128. [↑](#footnote-ref-5)